ET Euroopa Liidu Teataja L 281/5

KOMISJONI RAKENDUSOTSUS,

24. september 2014,

ühtset Euroopa taevast käsitleva algatuse tulemuslikkuse hindamise asutuse ametiaja pikendamise kohta

(2014/672/EL)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 10. märtsi 2004. aasta määrust (EÜ) nr 549/2004, millega sätestatakse raamistik ühtse Euroopa taeva loomiseks, (1) eriti selle artikli 11 lõiget 2,

ning arvestades järgmist:

(1) Komisjoni 29. juuli 2010. aasta otsusega (2) määrati Euroopa Lennuliikluse Ohutuse Organisatsioon (Eurocontrol), mis loodi 13. detsembri 1960. aasta lennunavigatsiooni ohutuse alast koostööd käsitleva rahvusvahelise konventsiooniga (muudetud 12. veebruaril 1981 ja läbi vaadatud 27. juunil 1997), mis tegutseb tulemuslikkuse hindamise komisjoni kaudu, mida toetab tulemuslikkuse hindamise üksus, ühtset Euroopa taevast käsitleva algatuse tulemuslikkuse hindamise asutuseks perioodiks, mis lõppeb 30. juunil 2015.

(2) 11. augustil 2010. aastal saadetud kirjas nimetas komisjon ametisse tulemuslikkuse hindamise asutuse esimehe ning 25. juuli 2013. aasta otsusega (3) kiitis komisjon selle asutuse liikmed heaks, mõlemad perioodiks, mis lõppeb 30. juunil 2015.

(3) Komisjoni ja riiklike järelevalveasutuste abistamiseks peetakse ka pärast 30. juunit 2015 jätkuvalt vajalikuks ekspertide tuge ja seega on vaja määrata tulemuslikkuse hindamise asutus täiendavaks perioodiks, võttes arvesse selle asutuse olulisi ülesandeid, nagu on sätestatud määruse (EÜ) nr 549/2004 artikli 11 lõikes 2 ja komisjoni rakendusmääruse (EL) nr 390/2013 artiklis 3 (4).

(4) Pärast esimest võrdlusperioodi, mis lõppeb 31. detsembril 2014, vaatab komisjon läbi tulemuslikkuse kava (mis hõlmab ka tulemuslikkuse hindamise asutust) mõju, ulatuse ja efektiivsuse. Seda silmas pidades on asjakohane, et tulemuslikkuse hindamise asutuse täiendav ametiaeg kestaks 31. detsembrini 2016, et mitte mõjutada selle läbivaatamise tulemusi, mis võivad viia edasiste muudatusteni asutuse ülesannetes, ametisse määramises ja koosseisus. Tähtpäev 31. detsember 2016 on kooskõlas ka rakendusmääruse (EL) nr 390/2013 artikli 3 lõike 1 kohase võrdlusperioodiga niivõrd, kuivõrd see võimaldab tulemuslikkuse hindamise asutusel viia lõpuni sellised tööd nagu teise võrdlusperioodi (2015–2019) tulemuslikkuse kavade vastu võtmine, välja arendada kogu liitu hõlmavad tulemuseesmärgid, mida kohaldada alates 2017. aastast terminali aeronavigatsiooniteenuste kindlaksmääratud ühikukulude suhtes, ning 2016. aastal hinnata liiklusprognoose, mida kasutati teise võrdlusperioodi liidu tulemuseesmärkide kehtestamisel.

(5) Eurocontroli tulemuslikkuse hindamise komisjon, mis praegu on endiselt kõige sobivam asutus nende ülesannete täitmiseks, ei ole esitanud vastuväiteid oma määramisele tulemuslikkuse hindamise asutuseks veel üheks perioodiks. Selle asutuse esimees ja liikmed, kes olid eelnevalt valitud vastavalt komisjoni 29. juuli 2010. aasta otsuse artikli 4 lõikes 4 ja artikli 5 lõikes 1 sätestatud menetlusele, on samuti teatanud oma valmisolekust jääda ametisse veel üheks perioodiks. Arvestades kõnealuse täiendava perioodi piiratud kestust ja vajadust tagada järjepidevus võrdlusperioodi alguses, ei ole selles etapis asjakohane algatada uut valikumenetlust.

(6) Tulemuslikkuse hindamise asutuse ametiaega ning selle esimehe ja liikmete ametikohustusi tuleks uuendada perioodiks, mis lõppeb 31. detsembril 2016.

(7) Vastavalt määrusele (EÜ) nr 549/2004 peab tulemuslikkuse hindamise asutus olema erapooletu, tal peavad olema asjakohased pädevused temale usaldatud ülesannete täitmisel ja ta peab tegutsema sõltumatult. Seepärast tuleks ette näha piisavad kaitsemeetmed. Samuti tuleks täpsustada, kuidas see asutus komisjonile aru annab.

(8) Et tagada selle nõuetekohane toimimine, tuleks kehtestada asjakohased eeskirjad töökorra, vajalike hääletamisnõuete ja tulemuslikkuse hindamise asutuse rahastamise kohta.

(9) Selguse huvides tuleks kehtetuks tunnistada komisjoni 29. juuli 2010. aasta otsus ja komisjoni 25. juuli 2013. aasta otsus.

(10) Et tagada järjepidevus, peaks käesolev otsus jõustuma 1. juulil 2015.

(11) Käesolevas otsuses sätestatud meetmed on kooskõlas määruse (EÜ) nr 549/2004 artikli 5 lõike 1 kohaselt asutatud ühtse taeva komitee seisukohaga,

ON VASTU VÕTNUD KÄESOLEVA OTSUSE:

Artikkel 1

Tulemuslikkuse hindamise asutuse määramine

1. Eurocontroli tulemuslikkuse hindamise komisjon, mida toetab Eurocontroli ameti tulemuslikkuse hindamise üksus, on määratud ühtset Euroopa taevast käsitleva algatuse tulemuslikkuse hindamise asutuseks kuni 31. detsembrini 2016.

2. Määramisel kehtib tingimus, et tulemuslikkuse hindamise asutus säilitab kollektiivse pädevuse neljas esmatähtsas tulemuslikkuse valdkonnas, milleks on ohutus, suutlikkus, keskkond ja kulutasuvus, ning et Eurocontroli tulemuslikkuse hindamise üksus annab asutusele piisavat, iseseisvat ja pädevat tuge.

3. Käesoleva otsusega tulemuslikkuse hindamise asutusele usaldatud ülesannete täitmisel peab nimetatud asutus, selle esimees ja üksikliikmed olema erapooletud ja täitma oma kohuseid sõltumatult ja huvide konflikte vältides.

4. Tulemuslikkuse hindamise asutusel on juurdepääs tulemuslikkusega seotud andmetele, millele on osutatud rakendusmääruses (EL) nr 390/2013 ja mis on kättesaadavad Eurocontroli-siseselt.

Artikkel 2

Aruandlus

1. Tulemuslikkuse hindamise asutus tegutseb täiesti läbipaistvalt ja annab aru otse komisjonile. Asutuse aruanded ja soovitused on komisjoni omand. Kõnealuste aruannete ja soovituste avaldamiseks või levitamiseks on vajalik komisjoni eelnev kirjalik nõusolek.

2. Tulemuslikkuse hindamise asutus annab kord aastas komisjonile aru järgmisest:

a) asutuse koostöö Euroopa Lennundusohutusametiga (EASA) ja koos aeronavigatsiooniteenuste osutajate, lennujaama käitajate ja koordinaatorite ning lennuettevõtjatega väljatöötatud töökord, nagu on osutatud rakendusmääruse (EL) nr 390/2013 artikli 3 lõigetes 7 ja 8;

b) käesoleva otsuse alusel läbi viidud töö ja selle ressursside kasutamine.

Artikkel 3

Esimehe ja liikmete nimetamine

1. Tulemuslikkuse hindamise asutuse esimees ja liikmed on loetletud lisas.

2. Esimees ja liikmed kirjutavad alla dokumendile, millega nad kohustuvad täitma oma ülesandeid tulemuslikkuse hindamise asutuses sõltumatul viisil.

3. Kui esimees või liige lahkub tulemuslikkuse hindamise asutusest enne 31. detsembrit 2016, valitakse asendaja kandidaatide seast, kellel on asjakohased kogemused ja pädevus, kes on iseseisvad ja kellel ei ole huvide konflikti. Asendaja määrab komisjon vastavalt rakendusmääruse (EL) nr 390/2013 artikli 3 lõikele 1.

Artikkel 4

Töökord

1. Tulemuslikkuse hindamise asutus võtab vastu oma töökorra, mille Euroopa Komisjon eelnevalt lihthäälteenamusega kinnitab.

2. Tulemuslikkuse hindamise asutus võtab vastu oma aruanded ja soovitused lihthäälteenamusega.

Artikkel 5

Rahastamine

1. Tulemuslikkuse hindamise asutuse tegevus ülesannete täitmisel, millele on osutatud rakendusmääruse (EL) nr 390/2013 artikli 3 lõigetes 3, 4 ja 5 ning lõike 6 punktis a, sealhulgas tulemuslikkuse hindamise asutuse esimehe ja liikmete kulud ning Eurocontroli tulemuslikkuse kontrolli üksuse asjaomaste töötajate kulud, rahastatakse liidu eelarvest.

2. Rakendusmääruse (EL) nr 390/2013 artikli 3 lõike 6 punktis b ja c osutatud ülesannete täitmisega seotud kulud rahastavad liikmesriigid eraldi, et katta lisakulusid, mis on seotud asjaomase liikmesriigi poolt tulemuslikkuse hindamise asutuselt taotletud abiga.

Artikkel 6

Lõpetamine enne tähtpäeva

1. Tulemuslikkuse hindamise asutuse esimehe või liikme suutmatus täita käesoleva otsuse sätteid annab komisjonile õiguse lõpetada nende ametikohustused.

2. Eurocontroli suutmatus täita käesoleva otsuse sätteid annab Euroopa Komisjonile õiguse ametissemääramist muuta või see lõpetada kolme kuu jooksul alates sellekohase kirjaliku teate esitamisest.

Artikkel 7

Kehtetuks tunnistamine

Komisjoni 29. juuli 2010. aasta otsus ja komisjoni 25. juuli 2013. aasta otsus tunnistatakse kehtetuks.

Artikkel 8

Jõustumine ja kohaldamine

Käesolev otsus jõustub 1. juulil 2015 ja seda kohaldatakse kuni 31. detsembrini 2016.

Brüssel, 24. september 2014 Komisjoni nimel president José Manuel BARROSO

(1) ELT L 96, 31.3.2004, lk 1.

(2) C(2010) 5134 (final).

(3) C(2013) 4651 (final).

(4) Komisjoni rakendusmäärus (EL) nr 390/2013, 3. mai 2013, millega kehtestatakse aeronavigatsiooniteenuste ja võrgustiku funktsioonide tulemuslikkuse kava (ELT L 128, 9.5.2013, lk 1).